Prvo letno poročilo o izvajanju Programa spodbujanja konkurenčnosti in ukrepov razvojne podpore za problemsko območje z visoko brezposelnostjo Hrastnik, Radeče, Trbovlje v obdobju 2013–2018– v obdobju od julija 2013 do aprila 2015

Podajamo kratek pregled statusa izvajanja posameznih instrumentov in ukrepov, podrobnejši pa je predstavljen v nadaljevanju poročila:

|  |  |  |
| --- | --- | --- |
| **Instrument oz. ukrep** | **Institucija odgovorna za izvedbo** | **Status izvajanja** |
| 1. **Programu spodbujanja konkurenčnosti in ukrepov razvojne podpore za območje občin Hrastnik, Radeče in Trbovlje v obdobju 2013–2018** |  |  |
| * Instrument 1: podjetno v svet podjetništva (PVSP) HRT | RCR Zagorje, RRA Posavje | instrument se izvaja |
| * Instrument 2: finančne spodbude za novonastala podjetja | Ministrstvo za gospodarski razvoj in tehnologijo (MGRT) v sodelovanju z regionalnima razvojnima agencijama | instrument se izvaja |
| * Instrument 3: investicije v razvoj | MGRT | instrument se izvaja |
| * Instrument 4: Radeče papir | MGRT | vloga je v fazi presoje |
| * Instrument 5: koordinacija, promocija in skrbnik programa | MGRT v sodelovanju z RCR Zagorje in RRA Posavje | instrument se izvaja |
| 1. **Ukrep 2:** povračilo plačanih prispevkov delodajalca za socialno varnost | Ministrstvo za delo, družino, socialne zadeve in enake možnosti ter Zavod RS za zaposlovanje (OE Celje in OE Trbovlje) | ukrep se izvaja |
| 1. **Ukrep 3:** davčne olajšave za zaposlovanje in investiranje | Finančna uprava RS, Davčni urad Celje in Davčni urad Hrastnik | ukrep se izvaja |
| 1. **Ukrep 4:** spodbude za trajnostni razvoj podeželja iz Programa razvoja podeželja 2014-2020 | Ministrstva za kmetijstvo, gozdarstvo in prehrano | ukrep v fazi priprave |
| 1. **Ukrep 5:** prometna infrastruktura | Ministrstvo za infrastrukturo | Ukrep se ne izvaja |
| 1. **Ukrep 6:** energetska infrastruktura | Ministrstvo za infrastrukturo | Ukrep ni več relevanten |
| 1. **Ukrep 7:** seznanitev z urejanjem javne infrastrukture in prenosi državnega premoženja iz države na občine | občine Hrastnik, Radeče in Trbovlje | ukrep je v fazi priprave |

# Zakonske podlage

Zakonska podlaga za pripravo Programa spodbujanja konkurenčnosti in ukrepov razvojne podpore območju občin Hrastnik, Radeče in Trbovlje (v nadaljnjem besedilu: program) je Zakon o spodbujanju skladnega regionalnega razvoja-ZSRR-2 (Uradni list RS, št. 20/11, 57/12; zakon), ki v 25., 27. in 28. členu določa problemska območja z visoko brezposelnostjo. To so območja, na katerih se zaradi notranjih strukturnih problemov ali zunanjih vplivov gospodarske razmere tako poslabšajo, da stopnja registrirane brezposelnosti doseže kritično mejo. Problemska območja so deležna dodatnih začasnih ukrepov razvojne podpore, ki jih sprejme Vlada Republike Slovenije.

Podrobneje so način odkrivanja območij in dodatni začasni ukrepi razvojne podpore določeni v 8. do 10. členu Uredbe o izvajanju ukrepov endogene regionalne politike (Uradni list RS, št. 16/13; v nadaljnjem besedilu: uredba). Poslabšanje gospodarskih razmer na območju ugotavlja ministrstvo na ravni upravnih enot. **Šteje se, da so se gospodarske razmere na določenem območju poslabšale do stopnje, ko registrirana brezposelnost doseže kritično mejo, če je stopnja registrirane brezposelnosti v upravni enoti najmanj tri zaporedne mesece 17,0-odstotna ali višja.** Problemsko območje z visoko brezposelnostjo se lahko določi ožje ali širše od območja upravne enote, v kateri je stopnja brezposelnosti presegla kritično mejo, mora pa biti strnjeno območje enega ali več naselij, na katerem živi najmanj 20 000 prebivalcev. Na podlagi strokovne analize razvojnih problemov ga določi vlada s sklepom, ki ga objavi v Uradnem listu Republike Slovenije. Strokovno analizo razvojnih problemov pripravi ministrstvo v sodelovanju z regionalno razvojno agencijo in razvojnimi institucijami, ki delujejo na območju.

Skupaj s programom sprejme vlada tudi druge dodatne začasne ukrepe razvojne podpore z okvirnim finančnim in časovnim ovrednotenjem, ki so nujni za odpravo ključnih razvojnih ovir in razvojno aktiviranje območja na podlagi njegovih primerjalnih prednosti. Financirajo jih pristojna ministrstva iz svojih proračunskih postavk. Sprejmejo se ukrepi, ki so sklenjena celota s programom in so nujno potrebni za doseganje zastavljenih ciljev.

# Sklep Vlade RS

Vlada RS je tako sprejela sklep o dodatnih začasnih ukrepih razvojne podpore za problemsko območje z visoko brezposelnostjo območje občin Hrastnik, Radeče, Trbovlje in izvajanje Programa spodbujanja konkurenčnosti in ukrepov razvojne podpore območju občin Hrastnik, Radeče, Trbovlje, na 19. redni seji dne 25.7.2013 (sklep Vlade št. 00726-19/2013/7).

* Poleg instrumentov opredeljenih v samem **Programu spodbujanja konkurenčnosti in ukrepov razvojne podpore za območje občin Hrastnik, Radeče in Trbovlje v obdobju 2013–2018** (podjetno v svet podjetništva HRT, finančne spodbude za novonastala podjetja, investicije v razvoj: MSP in velika podjetja, program Radeče papir in koordinacija, promocija in skrbnik programa) so predvideni tudi naslednji ukrepi:
* **ukrep 2:** povračilo plačanih prispevkov delodajalca za socialno varnost na podlagi 27. člena ZSRR-2, ki ga izvede Ministrstvo za delo, družino, socialne zadeve in enake možnosti oz. Zavod RS za zaposlovanje;
* **ukrep 3:** davčne olajšave za zaposlovanje in investiranje na podlagi 28. člena ZSRR-2, izvedba je v pristojnosti (sedanje) Finančne uprave Republike Slovenije;
* **ukrep 4:** spodbude za trajnostni razvoj podeželja iz Programa razvoja podeželja 2014-2020, izvedba v pristojnosti (sedanjega) Ministrstva za kmetijstvo, gozdarstvo in prehrano;
* **ukrep 5:** prometna infrastruktura, izvedba (sedanje) Ministrstvo za infrastrukturo;
* **ukrep 6:** energetska infrastruktura, izvedba v pristojnosti (sedanje) Ministrstvo za infrastrukturo ( v zvezi s tem je Vlada naložila ministru, pristojnemu za infrastrukturo in prostor, da do 31.7.2013 imenuje delovno skupino, ki bo v pomoč Vladi republike Slovenije pri odločanju o prestrukturiranju energetike v Zasavju, in da se do 31.12.2013 pripravi predlog srednje- in dolgoročnega načrta o prestrukturiranju energetike v Zasavju);
* **ukrep 7:** seznanitev z urejanjem javne infrastrukture in prenosi državnega premoženja iz države na občine, izvedba v pristojnosti občin Hrastnik, Radeče in Trbovlje.

**Tabela 1: Finančna konstrukcija programa kot je bil sprejet na seji Vlade dne 25.7.2013**

|  |  |  |  |  |  |  |  |
| --- | --- | --- | --- | --- | --- | --- | --- |
| **Instrument** | **2013** | **2014** | **2015** | **2016** | **2017** | **2018** | **SKUPAJ** |
| 1. PVSP HRT | 124.920,00 | 374.760,00 | 374.760,00 | 374.760,00 | 374.760,00 | 374.760,00 | 1.998.720,00 |
| 2. Finančne spodbude za novonastala podjetja |  | 800.000,00 | 800.000,00 | 800.000,00 | 600.000,00 | 600.000,00 | 3.600.000,00 |
| 3. Investicije v razvoj |  | 1.500.000,00 | 1.428.985,00 | 500.000,00 | 500.000,00 | 415.070,00 | 4.344.055,00 |
| 4. Radeče papir | 1.500.000,00 | 1.500.000,00 |  |  |  |  | 3.000.000,00 |
| 5. Koordinacija, promocija in skrbnik programa | 19.225,00 | 76.500,00 | 76.500,00 | 106.000,00 | 76.500,00 | 76.500,00 | 431.225,00 |
| **Skupaj** | 1.644.145,00 | 4.251.260,00 | 2.680.245,00 | 1.780.760,00 | 1.551.260,00 | 1.466.330,00 | 13.374.000,00 |

# Stopnja registrirane brezposelnosti

Problemsko območje z visoko brezposelnostjo je lahko le strnjeno območje več občin, na katerem živi najmanj 20.000 prebivalcev. Šteje se, da so se gospodarske razmere na določenem območju poslabšale do stopnje, ko registrirana brezposelnost doseže kritično mejo, če je stopnja registrirane brezposelnosti v upravni enoti najmanj tri zaporedne mesece 17,0-odstotna ali višja.

**Tabela 2: Stopnja registrirane brezposelnosti v Občinah, Hrastnik, Radeče, Trbovlje, v %**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  |  | 2012\* | 2013\* | |  | | |
|  |  | UE | december | januar | februar | december 2014 | januar 2015 | februar 2015 |
| Spol - SKUPAJ | Hrastnik | Hrastnik | 17,7 | 18,2 | 18,4 | 18,4 | 19,0 | 18,6 |
| Radeče | Laško | 19,0 | 19,3 | 19,4 | 13,1 | 13,3 | 12,7 |
| Trbovlje | Trbovlje | 18,7 | 19,4 | 19,4 | 19,3 | 20,0 | 19,9 |

Opombe- \* statistični podatki, ki so bili podlaga za pripravo Programa spodbujanja konkurenčnosti in ukrepov razvojne podpore za območje občin Hrastnik, Radeče in Trbovlje v obdobju 2013-2018

Vir: Zavod RS za zaposlovanje, Statistični urad RS

Kot izhaja iz gornje tabele je stopnja registrirane brezposelnosti v vseh treh občinah problemskega območja znašala prek 17,0% v času nastajanja Programa. V obdobju december 2014- februar 2015, se je stopnja registrirane brezposelnosti, v primerjavi z letom 2013, povečala v občini Hrastnik in občini Trbovlje, medtem ko se je v občini Radeče zmanjšala in ne dosega več meje 17%.

**Tabela 3: Registrirane brezposelne osebe, glede na dolžino trajanja brezposelnosti, starostno strukturo in stopnjo izobrazbe v obdobju februar – marec 2015**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | februar 2015 | | | | | | | |
| Občina | Registrirane brezposelne osebe skupaj | ženske | dolgotrajno brezposelni | stari 15-29 let | stari 50 let ali več | 1+2 OŠ ali manj | 3+4+5 srednješol. Izobrazba | 6+7+8 višje-, viosko- šol izobraž. |
| Radeče | 249 | 129 | 143 | 66 | 81 | 77 | 136 | 36 |
| Hrastnik | 751 | 370 | 430 | 214 | 189 | 261 | 406 | 84 |
| Trbovlje | 1.427 | 683 | 842 | 418 | 407 | 452 | 818 | 157 |
|  | marec 2015 | | | | | | | |
| Občina | Registrirane brezposelne osebe skupaj | ženske | dolgotrajno brezposelni | stari 15-29 let | stari 50 let ali več | 1+2 OŠ ali manj | 3+4+5 srednješol. Izobrazba | 6+7+8 višje-, viosko- šol izobraž. |
| Radeče | 248 | 127 | 142 | 68 | 77 | 74 | 133 | 41 |
| Hrastnik | 748 | 363 | 425 | 214 | 195 | 261 | 404 | 83 |
| Trbovlje | 1.496 | 687 | 841 | 423 | 439 | 457 | 879 | 160 |

Vir: Mesečne informacije, februar in marec 2015 , Zavod RS za zaposlovanje

Analiza brezposelnosti po strukturi pokaže na velik delež dolgotrajno brezposelnih (več kot 50%) v strukturi registriranih brezposelnih oseb. Delež žensk se giblje okoli 50% v strukturi registriranih brezposelnih. Glede na starost brezposelnih oseb je problematika brezposelnosti tako med mladimi (15- 29 let) kot tudi starejšimi (50 let ali več). Glede na izobrazbeno strukturo pa med registriranimi brezposelnimi osebami prevladujejo tisti s srednješolsko izobrazbo ali manj.

# Izvajanje instrumentov in ukrepov

## 4.1 Program spodbujanja konkurenčnosti in ukrepov razvojne podpore za območje občin Hrastnik, Radeče in Trbovlje v obdobju 2013-2018

### Instrument 1 - Podjetno v svet podjetništva HRT

Cilj PVSP HRT je ustvariti nova delovna mesta in povečati zaposlovanje ter zagon novih inovativnih podjetij, do konca izvajanja Programa je predvidena vključitev 160 oseb.

Cilj usposabljanja vsakega posameznika je, da v obdobju enega leta po zaključku usposabljanja ustanovi lastno podjetje in se v njem zaposli oz. se samozaposli. Udeleženci v PVSP HRT so osebe s stalnim bivališčem v občinah problemskega območja Hrastnik, Radeče in Trbovlje, vpisane v evidenco brezposelnih oseb, ne glede na starost in stopnjo izobrazbe, s poslovno idejo in izkazanim interesom za razvoj in uresničitev poslovne ideje ali idej, s katerimi bodo kandidirale na javnem pozivu, ki ga bosta izvedla RCR Zagorje in RRA Posavje. Natančnejši vstopni pogoji bodo določeni v javnem pozivu.

Status: instrument se izvaja.

Obe javni agenciji sta v decembru 2014 objavili prve pozive udeležencem za vključitev v instrument PVSP-HRT. Udeleženci prve skupine na obeh agencijah so bili v usposabljanje vključeni v februarju 2015,usposabljanje prve skupine bo potekalo do konca maja 2015. Za področje Radeč sta predvideni dve skupini, za področje občin Hrastnik in Trbovlje pa štiri. Druga skupina na območju občin Hrastnik in Trbovlje je tudi že začela z izvedbo usposabljanj.

### Instrument 2 - Finančne spodbude za novonastala podjetja

Namen instrumenta – finančne spodbude za novo nastala podjetja, je finančna podpora podjetnikom na začetku podjetniške poti, s čimer se jim olajša prva leta poslovanja. Instrument se bo izvajal z javnimi razpisi za dodeljevanje subvencij za podjetnike začetnike, novonastala podjetja in druge pravne oblike, ki se ustanovijo kot nadaljevanje katerega od programov, kot npr. podjetno v svet podjetništva, spin off podjetja, ki se ustanovijo kot rezultat razvojnih centrov in lahko tudi druge oblike začetnih podjetij. Pri pripravi in objavi razpisov se bo iskalo sinergije s Slovenskim podjetniškim skladom.

Cilj instrumenta je ustvariti nova delovna mesta in zagon novih inovativnih podjetij, do konca izvajanja Programa je predvideno, da bo do 120 podjetij pridobilo spodbude za novo nastala podjetja.

Status: instrument se izvaja.

Slovenski podjetniški sklad je objavil javni razpis dne 13.3.2015, rok za oddajo vlog je bil 31.3.2015, skupaj je prispelo 288 vlog, od tega za območja občin Hrastnik, Radeče in Trbovlje je prispelo 30 vlog, od tega je bilo uspešnih 5 podjetij.

### Instrument 3- Investicije v razvoj - Javni razpis za spodbujanje začetnih investicij podjetij in ustvarjanja novih delovnih mest

Javni razpis za sofinanciranje začetnih investicij podjetij, ki ustvarjajo ali ohranjajo delovna mesta na območju občin Hrastnik, Radeče in Trbovlje za obdobje 2014 – 2015 je Ministrstvo za gospodarski razvoj objavilo dne 21.3.2014 ( Uradni list RS, št. 20/14). Rok za oddajo vlog je bil 28.4.2014.

Status: instrument se izvaja.

Predmet javnega razpisa je bilo sofinanciranje investicij v osnovna sredstva pri postavitvi novega proizvodnega obrata, širitvi obstoječega obrata ali začetku nove dejavnosti, ki pomeni temeljito spremembo proizvoda ali proizvodnega procesa v obstoječem proizvodnem obratu (s pomočjo racionalizacije, diverzifikacije ali modernizacije) ter ustvarjanja ali ohranjanja delovnih mest povezanih z začetno investicijo. V skladu z zahtevami javnega razpisa se mora investicija izvajati na območju občin Hrastnik, Radeče in Trbovlje.

Višina sofinanciranja upravičenih stroškov začetnih investicij, ob upoštevanju pravil državnih pomoči je bila:

Sklop A: od 10.000 do 50.000 EUR- manjši investicijski projekti

Sklop B: od 50.001 do 500.000 EUR – večji investicijski projekti

**Tabela 4: Obseg razpisanih sredstev za leti 2014-2015 glede na velikost investicijskih podjetij in obseg dodeljenih sredstev, na podlagi sklepov o izboru, v EUR**

|  |  |  |  |
| --- | --- | --- | --- |
|  | **2014** | **2015** | **2014-2015**  **skupaj** |
| SKUPAJ A + B  (VIŠINA SOFINANCIRANJA) | 628.277,98 | 848.771,83 | 1.477.049,81 |
| RAZPISANA VREDNOST | 1.500.000,00 | 1.428.985,00 | 2.928.985,00 |
| OSTANE A + B | 871.722,02 | 580.213,17 | 1.451.935,19 |

Javni razpis za sofinanciranje začetnih investicij podjetij, ki ustvarjajo ali ohranjajo delovna mesta na območju občin Hrastnik, Radeče in Trbovlje za obdobje 2014 – 2015 je MGRT objavilo v lanskem letu, okvirna višina razpisanih sredstev za leto 2014 je znašala 1.500.000 EUR, za leto 2015 pa 1.428.985 EUR. Na javni razpis je prispelo 31 vlog. Vse formalno in vsebinsko ustrezne vloge so bile ocenjene v skladu z merili objavljenimi v razpisu in razpisni dokumentaciji. Na osnovi rezultatov ocenjevanja vlog bo Ministrstvo za gospodarski razvoj in tehnologijo sofinanciralo projekte začetnih investicij 13 prijaviteljem (3 iz občine Radeče, 7 iz občine Trbovlje, 3 občine Hrastnik). V letu 2014 je bilo iz proračuna izplačanih skupaj 583.757,08 EUR.

Zaradi proračunskih omejitev, tega razpisa (za preostanek sredstev) v prvi polovici letošnjega leta ne moremo ponovno izvesti. Načrtujemo pa, da bomo nov razpis predvidoma objavili ob koncu leta 2015; za leti 2016 in 2017. Zaradi pomanjkanja proračunskih sredstev bomo na tem razpisu v prihodnje v največji možni kombinirali EU in domača proračunska sredstva.

### Instrument 4- Program Radeče papir

S prisilno poravnavo in stečajem, ki ji je sledil, je v tovarni Radeče Papir delo izgubilo približno 250 zaposlenih, velika večina je bila občanov občine Radeče. Cilji instrumenta so usmerjeni predvsem v zagotavljanje novih delovnih mest (200) in posledično bistveno zmanjšanje stopnje brezposelnosti na območju občine Radeče ter srednje- in dolgoročno ohranjanje teh delovnih mest (ocenjeno število ohranjenih delovnih mest je 160 , pet let po zaključku programa Radeče papir).

Status: vloga je v fazi presoje.

Vlogo '' projekt »Zagon Radeče papir« - nakup podjetja, ki je prenehalo poslovati'' je Radeče papir nova d.o.o., podalo na MGRT dne 8.1.2014. Komisijo za presojo vloge je minister imenoval dne 29.1.2014. Vloga je še vedno v presoji, saj je odprtih še kar nekaj elementov, tako glede velikosti podjetja kot tudi predloženih dokazil.

### Instrument 5- Koordinacija, promocija in skrbnik programa

Namen in cilji instrumenta: gre za izvedbo Programa spodbujanja konkurenčnosti. Aktivnosti vključujejo: podporo za izvajanje izbranih projektov in programa; nadzor nad izvajanjem projektov na terenu; vzdrževanje evidenc in priprava poročil; priprava letnih poročil; pomoč pri pripravi projektov; koordinacija in promocija programa na območju občin Hrastnik, Radeče in Trbovlje; organizacija dogodkov itd.

Status: instrument se izvaja.

Ministrstvo za gospodarski razvoj in tehnologijo je dne 14.5.2014 sklenilo pogodbi z RRA Posavje in RCR Zagorje.

Aktivnosti, ki sta jih izvedla RCR Zagorje in RRA Posavje: udeležba na predstavitvi javnega razpisa za sofinanciranje začetnih tujih investicij podjetij v Radečah dne 31.3.2014; organizacija posveta, priprava in izvedba informativne predstavitvene delavnice na temo predstavitve programa, ukrepov in posameznih instrumentov v Radečah dne 23.9.2014 (RRA Posavje) in v Hrastniku, dne 21.10.2014 (RCR Zagorje); splošna promocija programa in posameznih instrumentov; svetovanje potencialnim prijaviteljem v zvezi s programom oz. posameznimi instrumenti; vsebinsko in finančno koordiniranje programa, usklajevanje programa (koordinacija z MGRT, občinami problemskega območja itd.). V letu 2014 je bilo izplačanih 18.273,73 EUR, od januarja do aprila 2015 pa 60.587,21 EUR.

## Ukrep 2 - povračilo plačanih prispevkov delodajalca za socialno varnost

Povračilo plačanih prispevkov delodajalca za socialno varnost na podlagi 27. Člena ZSRR-2, ki ga izvede Ministrstvo za delo, družino, socialne zadeve in enake možnosti oziroma Zavod RS za zaposlovanje, OE Trbovlje za občini Hrastnik in Trbovlje ter OE Celje za občino Radeče.

ZSRR-2 določa spodbudo za zaposlovanje na problemskem območju z visoko brezposelnostjo, ki jo ob določenih pogojih lahko uveljavljajo delodajalci, ki imajo sedež na območju programa in tu dejansko opravljajo ekonomsko aktivnost. Ker je spodbuda regionalno naravnana, je njen cilj spodbujanje zaposlovanja na območju, na katerem se je brezposelnost bistveno povečala.

Povračilo plačanih prispevkov delodajalca za socialno varnost se lahko uveljavlja za brezposelno osebo, ki:

* v preteklega pol leta ni imela redno plačane zaposlitve ali
* nima dokončane višje ali srednje stopnje izobrazbe ali poklicnega usposabljanja ali
* je starejša od 50 let ali
* je pripadnik etnične manjšine ali
* se šteje kot invalid v kvotnem sistemu zaposlovanja invalidov.

Delodajalcu, ki zaposli brezposelno osebo, se bodo za tega delavca za obdobje enega leta, kot enkratna pomoč, povrnili plačani prispevki delodajalca za socialno varnost. Delodajalcu, ki zaposli delavca invalida, se bodo za tega delavca povrnili plačani prispevki delodajalca za socialno varnost za celotno obdobje 2013–2018, ko je delavec zaposlen.

Status: ukrep se izvaja.

Glede na določilo, da se povračilo prispevkov uveljavlja za nazaj, v 30 dneh po izteku enega leta od sklenitve pogodbe o zaposlitvi brezposelne osebe iz ciljnih skupin, na Uradih za delo pričakujejo v naslednjih mesecih večje število vlog.

Do sedaj so le na OE Trbovlje prejeli dve vlogi; delodajalec, samostojni podjetnik s sedežem v Trbovljah je z brezposelno osebo in ciljne skupine sklenil pogodbo o zaposlitvi za nedoločen čas, povračilo delodajalcu je bilo izplačano v novembru 2014, prav tako je delodajalec iz občine Hrastnik podal vlogo, izplačano povračilo je bilo izvedeno v začetku januarja 2015. V OE Celje za občino Radeče niso dobili nobene vloge.

Informacije v zvezi z navedenim instrumentom so objavljene na spletnih straneh Zavoda RS za zaposlovanje, ki je tudi v sodelovanju s SPIZ in FURS pripravil informativno zgibanko o spodbudah za zaposlitev, ki se skladno z veljavnimi predpisi nanašajo na povračilo že izplačanih oz. oprostitev plačila prispevkov ter na davčne olajšave pri zaposlovanju brezposelnih. Informacije v zvezi z ukrepom dajeta tudi RRA Posavje in RCR Zagorje, ukrep pa je bil ponovno predstavljen tudi na predstavitvi dne 23.9.2014 v Radečah, kjer so ga predstavile predstavnice ZRSZ OE Celje in dne 21.10.2014 v Hrastniku, kjer ga je predstavila predstavnica ZRSZ OE Trbovlje.

## Ukrep 3: davčne olajšave za zaposlovanje in investiranje

Ukrep 3: davčne olajšave za zaposlovanje in investiranje na podlagi 28. člena ZSRR-2, izvedba je v pristojnosti (sedanje) Finančne uprave Republike Slovenije. Navedeni člen določa davčne olajšave za zaposlovanje in investiranje na problemskem območju z visoko brezposelnostjo, ki jih ob določenih pogojih lahko uveljavljajo delodajalci, ki so zavezanci za obračun davka od dohodkov iz dejavnosti oz. obračun davka od dohodkov pravnih oseb ter imajo sedež na območju programa in tu dejansko opravljajo ekonomsko aktivnost. Ker je spodbuda regionalno naravnana, je njen cilj spodbujanje zaposlovanja in investiranja na območju, na katerem se je brezposelnost bistveno povečala.

Status: ukrep se izvaja.

### Davčna olajšava za zaposlovanje

Davčno olajšavo za zaposlovanje (2. odstavek 28. člena ZSRR-2) lahko uveljavljajo zavezanci, za obračun davka od dohodkov iz dejavnosti oz. obračuna davka od dohodkov pravnih oseb, za 70% stroškov; bruto plača in obvezni prispevki delodajalca za socialno varnost.

**Tabela 5: Olajšava za zaposlovanje po drugem odstavku 28. člena ZSRR-2 za leto 2014**

|  |  |  |  |  |  |  |
| --- | --- | --- | --- | --- | --- | --- |
|  | Pravne osebe (obr DDPO) | | Fizične osebe, ki opravljajo dejavnost (obr. DOHDEJ) | | Skupaj (obr. DDPO in DOHDEJ) | |
|  | Število zavezancev, ki je koristilo olajšavo | Skupni znesek koriščenja olajšave (v EUR) | Število zavezancev, ki je koristilo olajšavo | Skupni znesek koriščenja olajšave (v EUR) | Število zavezancev, ki je koristilo olajšavo | Skupni znesek koriščenja olajšave (v EUR) |
| Problemsko območje Hrastnik, Radeče, Trbovlje | 8 | 35.445 | 3 | 15.266 | 11 | 50.711 |

Vir: FURS- Preliminarni podatki iz obr. DDPO in DOHDEJ za leto 2014, stanje 15.4.2015

### Davčna olajšava za investiranje

Davčno olajšavo za investiranje (5. odstavek 28. člena ZSRR-2) lahko uveljavljajo zavezanci, za obračun davka od dohodkov iz dejavnosti oz. obračuna davka od dohodkov pravnih oseb, v višini 70% investiranega zneska za nove začetne investicije v opremo in neopredmetena sredstva.

**Tabela 6: Olajšava za investiranje po petem odstavku 28. člena ZSRR-2 za leto 2014**

|  |  |  |  |  |  |  |
| --- | --- | --- | --- | --- | --- | --- |
|  | Pravne osebe (obr DDPO) | | Fizične osebe, ki opravljajo dejavnost (obr. DOHDEJ) | | Skupaj (obr. DDPO in DOHDEJ) | |
|  | Število zavezancev, ki je koristilo olajšavo | Skupni znesek koriščenja olajšave (v EUR) | Število zavezancev, ki je koristilo olajšavo | Skupni znesek koriščenja olajšave (v EUR) | Število zavezancev, ki je koristilo olajšavo | Skupni znesek koriščenja olajšave (v EUR) |
| Problemsko območje Hrastnik, Radeče, Trbovlje | 27 | 1.292.099 | 12 | 80.729 | 39 | 1.372.828 |

Vir: FURS- Preliminarni podatki iz obr. DDPO in DOHDEJ za leto 2014, stanje 15.4.2015

## Ukrep 4: spodbude za trajnostni razvoj podeželja iz Programa razvoja podeželja 2014-2020

Ukrep 4:spodbude za trajnostni razvoj podeželja iz Programa razvoja podeželja 2014-2020, izvedba v pristojnosti (sedanjega) Ministrstva za kmetijstvo, gozdarstvo in prehrano.

Ukrep se izvede iz sredstev iz naslova Programa razvoja podeželja 2014-2020 prek dodelitve sredstev lokalnim akcijskim skupinam (LAS), ki bodo v naslednjem programskem obdobju pokrivale problemsko območje v okviru novega mehanizma EU lokalni razvoj, ki ga vodi skupnost.

Status: ukrep v fazi priprave.

V okviru ukrepa Podpora za lokalni razvoj v okviru pristopa LEADER – Programa razvoja podeželja 2014-2020 je navedeno, da so rezervirana dodatna sredstva (za problemska območja in izvajanje zakona o Triglavskem narodnem parku skupaj v višini 3 mio EUR). Namenjena so za izvedbo operacij znotraj tistih LAS, v katerih je vlada RS na podlagi visoke brezposelnosti, razglasila problemska območja. LAS, ki vključujejo problemska območja bodo upravičena do dodatnih 15 odstotkov pravic porabe, sredstva bodo morali LAS porabiti za operacije znotraj problemskih območij.

Evropska komisija je dne 13. 2. 2015 uradno potrdila Program razvoja podeželja Republike Slovenije 2014–2020. Vlada RS je na svoji 41. redni seji 12. 6. 2015 sprejela Uredbo o izvajanju lokalnega razvoja, ki ga vodi skupnost, v programskem obdobju 2014–2020 (Uradni list RS, št. 42/15). V Uradnem listu RS je bil objavljen tudi uradni poziv lokalnim akterjem za oblikovanje lokalnih partnerstev in pripravo strategij lokalnega razvoja. Rok za izdelavo strategije lokalnega razvoja je 12 mesecev od objave javnega poziva za oblikovanje lokalnih partnerstev in pripravo strategij lokalnega razvoja. O operacijah, ki bodo financirane s sredstvi na podlagi Uredbe CLLD odloča lokalno partnerstvo, ki je pripravilo skupno strategijo lokalnega razvoja in bo operacije izbiralo preko javnih pozivov. Končno odobritev operacij pa izvede ARSKTRP oziroma MGRT, če gre za operacije, ki bodo sofinancirane s sredstvi ESRR.

## Ukrep 5: prometna infrastruktura

Ukrep 5: prometna infrastruktura, izvedba v pristojnosti (sedanjega) Ministrstvo za infrastrukturo.

Železniška in cestna infrastruktura

Status: ukrep se ne izvaja.

V sklepu o dodatnih začasnih ukrepih razvojne podpore za problemsko območje z visoko brezposelnostjo za območje občin Hrastnik, Radeče, Trbovlje in izvajanje Programa spodbujanja konkurenčnosti in ukrepov razvojne podpore območju občin Hrastnik, Radeče, Trbovlje, sprejetih na 19. redni seji Vlade dne 25.7.2013, je bil naveden načrt cestne in železniške infrastrukture, ki naj bi bila izvedena v okviru ukrepov razvojne podpore za zadevno območje. Že ob sprejemanju sklepa je ministrstvo za infrastrukturo jasno navedlo, da se navedeni projekti državne infrastrukture financirajo iz sredstev državnega proračuna, zato bodo izvedeni le, če bodo za njihovo realizacijo zagotovljena vsa potrebna sredstva.

Glede ukrepov državne cestne infrastrukture pojasnjujemo, da je bil že v juniju 2013 sprejet rebalans proračuna za leto 2013, s katerim so bile vse začete investicije prestavljene z dinamiko v leto 2014. Septembra je bilo najprej zaustavljeno izvajanje proračuna za leto 2013 na 93 % (spet na račun investicij), v letu 2014 pa so bila z rebalansom proračuna za leto 2014 in proračunom za leto 2015 odvzeta vsa sredstva iz investicij v glavne in regionalne ceste. To je razlog, da predvidene realizacije državnih cest na območju občin Hrastnik, Radeče in Trbovlje ni bilo. Aktivnosti se izvajajo le na projektu nadvoza preko železniške proge v Litiji, ki je financiran iz sredstev EU, vse ostale aktivnosti na investicijskih projektih pa mirujejo.

Glede na dejstvo, da upoštevaje veljavni proračun za leto 2014 in 2015 potrebna sredstva niso zagotovljena, investicij v glavne in regionalne ceste ni mogoče izvajati.

Kar zadeva ukrepe, navedene kot projekte železniške infrastrukture (GSM-R, ERTMS/ETCS), je treba poudariti, da gre za projekte nadgradnje, ki niso omejeni zgolj na določeno lokalno območje, zato je njihova realizacija v celoti odvisna od izvajanja projekta kot celote. Načrtovana dela je namreč treba izvesti na celotnem predvidenem koridorju.

## Ukrep 6: energetska infrastruktura

Ukrep 6:energetska infrastruktura, izvedba je v pristojnosti (sedanjega) Ministrstvo za infrastrukturo. V zvezi s tem je Vlada naložila ministru, pristojnemu za infrastrukturo in prostor, da do 31.7.2013 imenuje delovno skupino, ki bo v pomoč Vladi republike Slovenije pri odločanju o prestrukturiranju energetike v Zasavju, in da se do 31.12.2013 pripravi predlog srednje- in dolgoročnega načrta o prestrukturiranju energetike v Zasavju.

Status: ukrep ni več relevanten

Na osnovi sklepa Vlade je pristojni minister dne 8.10.2013 imenoval delovno skupino z nalogo, da pripravi predlog rešitev srednjeročnega in dolgoročnega načrta prestrukturiranja energetike v Zasavju (do 31.12.2013 oz podaljšanje do 31.3.2014). V delovno skupino so bili imenovani predstavniki pomembnih akterjev v regiji s področja energetike, torej HSE in GEN energija , prav tako pa predstavnika lokalne skupnosti ter predstavnika Ministrstva za finance in resornega ministrstva (tedanji MZIP), z namenom zagotoviti zastopanost različnih pogledov. Skupina je pripravila končno poročilo, ki je odraz usklajenih pogledov tako lokalne skupnosti kot tudi ekonomskih akterjev na tem področju, pri čemer je treba poudariti, da zaradi nesprejemljivosti termične obdelave odpadkov (TOO) v TET za lokalno skupnost vse možnosti niso bile podrobno razdelane.

Končno poročilo izhaja iz trenutnega stanja zasavske energetike: na eni strani različni gospodarski subjekti, ki so brez novih investicij v zaključku življenjske dobe, in regija, ki se kljub številnim podpornim programom in vedenju, da se čas delovanja obstoječim energetskim subjektom ob nevlaganju v novi razvoj izteka, ni uspela ustrezno prestrukturirati, na drugo strani pa potencial, ki izhaja predvsem iz lokacije, ki je tradicionalno energetska ter iz znanja in izkušenih kadrov. Delovna skupina je predlagala ukrepe za ključne energetske subjekte v regiji in sicer RTH, TET in SRESA. Slovenski gospodarski interes bi lahko bil, da se objekti v Zasavju začnejo graditi in da se začne novi investicijski cikel, ki bi odprl nova delovna mesta.

Resorno ministrstvo je v vladni postopek obravnave predložilo Poročilo delovne skupine, vendar gradivo ni bilo objavljeno v informacijskem sistemu Vlade RS, ker poročilo ni vsebovalo predloga načrta. Med sprejemom vladnega sklepa in zaključkom dela delovne skupine je bil namreč potrjen EZ-1, ki med drugim predvideva tudi pripravo in potrditev Energetskega koncepta Slovenije (EKS). Zato po oceni resornega ministrstva ni smiselno, da se parcialno rešujejo oz. načrtujejo razvoji posameznih regij, temveč je treba poiskati in določiti celovito sliko za državo. Iz tega pa bodo lahko kasneje izhajale tudi razvojne smernice za posamezne regije. Pri tem je poročilo delovne skupine to lahko ena od podlag za pripravo dolgoročne strategije razvoja celotne slovenske energetike v strateških dokumentih.

Ministrstvo za infrastrukturo je predlagalo odpravo sklepa Vlade o pripravi načrta. Vlada RS je na seji dne 13.11.2014 sprejela razveljavitev sklepa;razveljavi se 4. točka Sklepa Vlade Republike Slovenije, št. 00726-19/2013/7 z dne 25. 7. 2013).

## Ukrep 7: seznanitev z urejanjem javne infrastrukture in prenosi državnega premoženja iz države na občine

Ukrep 7: seznanitev z urejanjem javne infrastrukture in prenosi državnega premoženja iz države na občine, izvedba v pristojnosti občin Hrastnik, Radeče in Trbovlje.

Status: ukrep je v fazi priprave.

Samo s strani občine Hrastnik je bila podana informacija, da so že pred sprejemom teh ukrepov z RTH d.o.o. Trbovlje usklajevali seznam nepremičnin (zemljišč in objektov), ki jih RTH d.o.o. Trbovlje za izvajanje svoje dejavnosti ni več potreboval, so pa pomembne z razvojnega vidika za lokalno skupnost, s ciljem brezplačnega prenosa na lokalno skupnost. Glede na dejstvo, da se zemljišča (in objekti) nahajajo znotraj območij, razvojno pomembnih za lokalno skupnost, oziroma predstavljajo ukrep razvojne podpore za katere ZSRR-2 in sklep Vlade omogočata prenos premoženja v razvojne namene, so na občini Hrastnik dne 17.2.2014 zaprosili za mnenje k predlogu in začetek postopka brezplačnega prenosa premoženja. Odziva s strani RTH d.o.o. še vedno niso dobili, kljub urgenci dne 29.5.2014.

Vse tri občine; Hrastnik, Radeče in Trbovlje aktivno sodelujejo pri promociji Programa in ukrepov in dajejo informacije potencialnim interesentom, vse tri pa tudi poudarjajo, da se instrumenti Programa izvajajo bistveno prepočasi.